પરંતુ તે વાત કેટલી હદે સાચી પડશે તે વિચારવું રહ્યું. ભાજપે જયલલિતાની સખી શશીકલાના જૂથને સાફ કરવામાં મદદ કરી છે. જયલલિતા વખતે મુખ્યમંત્રી બનેલા પન્નીરસેલ્વમના જૂથને દબાણ કરીને શશીકલાના વખતમાં મુખ્યપ્રધાન બનેલા પલાનીસામી સાથે ભાજપે સમાધાન કરાવ્યું હતું. પન્નીરસેલ્વમે હાલમાં જ વડાપ્રધાન નરેન્દ્ર મોદીના કહેવાથી પોતે પ્રધાન બન્યાં અને સમાધાન કર્યું તેવો ભાંગરો વાટી નાખ્યો છે. જોકે આ ભેગાં થયેલાં જૂથની સામે શશીકલાના ભત્રીજાએ પેટાચૂંટણીમાં જીત મેળવી તેથી તામિલનાડુના રાજકારણમાં એક કેન્દ્ર વધ્યું છે. મૂળ બે દ્રવિડ પક્ષો. તેમાં જયલલિતાની ગેરહાજરીમાં પક્ષના બે જૂથો ઊભાં થયા છે. આ તરફ ડીએમકેમાં કરુણાનીધિ 93 વર્ષના થયાં છે. તેમની હાજરી છે ત્યાં સુધી પક્ષ અખંડ છે, પણ તેમના બે દીકરા અને ત્રીજી દીકરી કનીમોજી એમ ત્રણ વારસદાર છે. પુત્ર સ્ટાલિન અને પુત્ર અલાગીરી જુદા જુદા વિસ્તારોમાં પ્રભુત્વ ધરાવે છે. કરુણાનીધિના ભત્રીજાના દીકરા મારનભાઇઓ સાથે સમાધાન થયું છે, પણ પહેલાં જેવા સંબંધો રહ્યાં નથી. કલાનીધિ અને દયાનીધિ મારન કયા જૂથનો સાથ આપે છે તે પણ અગત્યનું છે, કેમ કે તેમની પાસે સન ટીવી નેટવર્કની તાકાત છે.